《张主簿为邓孝廉作南村耦耕图》
清代·陆继辂

邓生家贫一亩无，奢愿欲作耕田夫。可怜怀此不得遂，道逢黄犊生嗟吁。

张生掀髯易易耳，我为卿作耕田图。一人驱牛肩荷锄，一人侧笠相招呼。

平畴雨过绿如许，快意指点夸膏腴。山环水抱露茅屋，画所未及窥徐徐。

山妻日织一疋市，儿子夜读百篇书。齑瓶纵横杂酒甓，狸奴跳跃惊疲驴。

岂惟幽栖足忘世，埋骨亦胜陶家垆。君不见浮生幻境何不有，各以意造供嬉娱。

华严楼阁弹指现，矧此片壤诚区区。又不见吾家靃庄风景殊，十年读书空踟蹰。

圭田已断先世禄，老屋尚属他人居。邓生与我差贤愚，何修便许游华胥。

诗成不觉成轩渠，送尔刺促登徵车。

作者简介：（1772—1834）清江苏阳湖人，字祁孙，一字修平。嘉庆五年举人。选合肥训导。迁知江西贵溪，三年引疾归。工诗文。有《崇百药斋诗文集》、《合肥学舍札记》。